钦定古今图书集成/明伦汇编/官常典/第721卷 > 张彦卿 郑昭业
## 钦定古今图书集成/明伦汇编/官常典/第721卷 > 张彦卿 郑昭业

按《十国春秋》，“彦卿不知何郡县人。保大末，为楚州防
御使。周世宗南侵，师锐甚，旬日间连破海、泰二州及
静海军。元宗下令，命焚东都官寺民庐，徙其民渡江。
周世宗亲御旗鼓攻楚州，自城以外皆已下。发州民
濬老鹳河，遣齐云战舰数百，自淮入江，势如振霆烈
焰，彦卿独不为动。及梯冲临城，凿城为窟室，实薪而”
焚之，城皆摧圮，遂陷。彦卿犹列阵城内，誓死奋击，谓
之“巷斗。”日暮，转至州廨，长短兵皆尽。彦卿取绳床搏
战，与兵马都监郑昭业等千馀人，无一生降者。周兵
丧伤亦甚众。周世宗怒，尽屠城中诸民，焚其室庐，然
得彦卿子光祐，不杀也。元宗嘉彦卿忠，诏赠侍中。